Yir 31
Luny ji̱ I-thɛ-rɛl muundiɛn kɛ tɛ̈th lɔaac
1
Kä cu Kuoth Nhial wee i̱, “Kɛ jɛn gua̱a̱th ɛ mɔ bi ɣän a Kuoth thukni duëli I-thɛ-rɛl diaal kä bi kɛn a nɛɛkä.”
2
Kä cu Kuoth Nhial wee i̱,
“Nɛy tëë ci kään li̱th
cikɛ nhök jek rɛy dɔaar.
Kä mëë go̱o̱r I-thɛ-rɛl lɔ̱a̱ŋ,
3
cu Kuoth Nhial rɔ nyuɔth
ni nänä ruacɛ.
Ɣän nhɔakä ji̱ kɛ nhök mi thil pek.
Kɛ kui̱ ɛmɔ cua̱ ŋot nikɛ
mi ka̱a̱pä nhökdä kɛ ji̱.
4
Bä jɛ nyɔk kɛ pi̱eth,
kä bä jɛ la̱t,
lö nya I-thɛ-rɛl!
Kä bia yi̱k yi̱knikun nyɔk nikɛ läth,
kä bia wä duth nikɛ nɛy
tin tɛth lo̱ckiɛn kɛɛl.
5
Kä bi ka̱a̱k wal kɛ kui̱ kɔaŋ
lɛni nyɔk kɛ pi̱eth,
wuɔ̱thni päämni Tha-mɛ-ria.
Kä bi puɔ̱ɔ̱r pi̱eth thi̱n,
kä bi lo̱ckiɛn tɛɛth
kɛ dɛykiɛn.
6
Kɛ ɣöö bɛ tekɛ cäŋ mi bi ciöt
kɛ ga̱a̱ŋ,
wi̱i̱ pa̱a̱m Ɛ-pa-rim i̱,
‘Jiacɛ rɔ̱, wanɛ kä Kuoth Nhial
ni Kuothdan
wi̱i̱ pa̱a̱m Dha-yɔn.’ ”
7
Kä mɛmɛ ɛ min ci Kuoth Nhial
ɛ lar wëë i̱,
“Këtdɛ Je-kɔb diit tɛthä lɔaac
kɛ jɔw mi di̱i̱t,
kapɛ jiööthkun nhial kɛ kui̱
bo̱o̱thä dööri.
Latdɛ jɛ kä liakɛ jɛ wiaa i̱,
‘Ci Kuoth Nhial nɛɛkɛ kän,
tin ci kään kä I-thɛ-rɛl.’
8
Kä guicɛ ɣän bäkɛ wä nööŋ ni
muun kuec caam,
kä bä kɛ wä ruɔ̱ɔ̱l ni pëk
ni ɣɔaa tin na̱n na̱a̱n.
Ciöör kɛnɛ ŋöt, kɛ pay daap
kɛnɛ ruët.
Buɔ̱n mi di̱i̱t bɛ luny
ɛn wanɛ mɛ.
9
Kä bikɛ luny jɔk kɛ wiee,
kä bikɛ ja̱l nikɛ pal
min luɔ̱ɔ̱cä kɛ jɔk.
Ɣän bäkɛ naŋ nikɛ gua̱a̱th
mi tekɛ pi̱w,
nikɛ duɔ̱ɔ̱p mi cuŋ cuŋ
kɛ ɣöö /ci kɛn kɔ̱a̱th
bi lɛ kɔ̱thikä.
Kɛ ɣöö ɛ ɣän gua̱n I-thɛ-rɛl,
kä Ɛ-pa-rim gatdä min kɛ̱̈ɛ̱̈.
10
“Kä liɛŋɛ min ci Kuoth ɛ lat,
lö döör diaal,
kä wiaa latdɛ jɛ ni jio̱kni
yiëri tin na̱n.
Kä larɛ jɛ i̱, ‘Ram mëë kith
ji̱ I-thɛ-rɛl bɛ kɛ nyɔk kɛ ruɔ̱l.
Kä bɛ kɛ gaŋ ce̱tnikɛ
min la yieen deet detkɛ
a gaŋ.’
11
Kɛ kui̱ ɛmɔ ci Kuoth Nhial
I-thɛ-rɛl luɛl,
kä cɛ jɛ kän tetni nɛɛni
tin lɛ̱̈ny kɛ jɛ kɛ buɔ̱m.
12
Bikɛ ben kä bikɛ wä ki̱et nikɛ
jɔw mi di̱i̱t,
wi̱i̱ pa̱a̱m Dha-yɔn.
Kä bi lɔcdiɛn tɛɛth
kɛ muc Kuɔth Nhial.
Bi lo̱ckiɛn tɛɛth kɛ kui̱ bɛɛl,
kɛ kɔaŋ kɛnɛ liɛth,
amäni det kɛnɛ ɣɔ̱k bä.
Kä bi tëkdiɛn cu ce̱tnikɛ
kak dɛɛni wal mi
te wi̱c yiëër.
Kä /ci kɛn rɔ̱ bi lɛ nyɔk
kɛ cuɔ̱c.
13
Kä bi nyier la̱t duth
nikɛ tɛ̈th lɔaac,
kä bi ŋuɛ̈tni kɛnɛ dɔŋ lo̱ckiɛn
cu tɛɛth.
Kä bä jiath lɔaacdiɛn
cu jak kä tɛ̈th lɔaac.
Ɣän bä kɛ bum, kä bä kɛ moc
tɛ̈th lɔaac kɛ gua̱a̱th
jiɛthä lɔaacdiɛn.
14
Kä bä bööth palädiɛn moc
kɛ ŋɔak ti ŋuan.
Kä bi nɛɛkä cu tekɛ ŋɔak
ti ŋuan,”
ruac ni ɣän Kuoth Nhial.
15
Kä cu Kuoth Nhial
mɛmɛ lar wëë i̱,
“Ca lul liŋ kä Rama,
wiee kɛnɛ pa̱r mi di̱i̱t.
Re-cɛl wiee ɛ kɛ kui̱ gankɛ,
kä jɛn lo̱kɛ cuɔ̱m,
kɛ ɣöö ci gaatkɛ thil.”
16
Kä cu Kuoth Nhial wee i̱,
“Ku wiee ka̱p cuɔ̱ŋ.
A mer /ci lɛ lo̱o̱ny waaŋdu.
Ba ji̱ culikɛ kɛ kui̱ la̱tdu,
bikɛ luny jɔk muun gua̱n tɛ̈r.
17
Kɛ kui̱c ɛmɔ ta̱yɛ kɛ ŋa̱th
bi gaatkun luny muun
wecdiɛn ɛmɛ,”
ruac ni ɣän Kuoth Nhial.
18
Kä ɣän cä wiee I-thɛ-rɛl liŋ
min wëë i̱,
“Ci ɣä duäc, kä cä ŋɔak ŋa̱c,
kɛ ɣöö ca̱tdä kɛ kɔ̱a̱l mi
/ka̱n ŋi̱eec,
luuc ni ɣä jɔk kɛ ɣöö dɔ̱ŋ bä kään.
Kɛ ɣöö ɛ ji̱n Kuoth Nhial
ni Kuothdä.
19
Kɛ ɣöö mëë cä bath dupdu,
ɣän cä rɔ ri̱t dueerikä.
Kä kɛ kɔr kä mëë cä jiääkdɛ ŋa̱c
cu lɔcdä jiääk.
Kä cua̱ pöc ɛlɔ̱ŋ kä cua̱ tekɛ buar,
cä pöc ɛlɔ̱ŋ kɛ dueer tëë
cä la̱t ni ŋuɛɛtädä.”
20
“Ciɛ jɛn I-thɛ-rɛl min
la gatdä min nhɔakä?
Ciɛ jɛn gatdä min tɛth
lɔcdä kɛ jɛ?
Ɛ cäŋ ɛ min la ruacä ɛ jiäk
kɛ kui̱dɛ,
ɣän ŋuɔtdä kɛ mi tiɛmä jɛ.
Kä inɔ lɔcdä carɛ ni jɛ,
ɣän ɛ puc bä jɛ pälikä.
21
“Lätni duɔ̱pku kä
ti bi la ŋici kɛ,
cuŋni jiɛn thi̱n kɛ kui̱du.
Kä tit dup tin di̱tkiɛn,
tin la jäl kɛ ji̱.
Ku luny jɔk lö nya I-thɛ-rɛl,
luny ni däär wi̱i̱niku.
22
Ɛ bi ku yi̱i̱c amäni nɛy,
lö nyam mi /thil ŋa̱th?
Kui̱ kä ɣöö Kuoth cɛ mi gɔaa
pay cak wi̱i̱ muɔ̱ɔ̱n,
ɛn ɣöö ciek bɛ wut lɛ gaŋ ɛ jɛn,”
ruac ni ɣän Kuoth Nhial.
23
Kä cu Kuoth Nhial in la Ruey Ɣɔaa ni Kuoth I-thɛ-rɛl mɛmɛ lar wëë i̱, “Bi kɛn rieet ti̱ti̱ lɛni nyɔk kɛ lär mun Juda kɛnɛ rɛy wi̱i̱nikɛ, mi wa̱a̱ kɛ nyɔk kɛ luuc jɔk bikɛ wee i̱,
‘Ci Kuoth Nhial ji̱ poth,
lö ciëëŋnda min thuɔ̱k,
lö päm in rɛl gɔɔydɛ rɔ.’
24
Kä bi Juda kɛnɛ wi̱i̱kɛ diaal te ni kɛɛl, kä bi puɔ̱ɔ̱r bɛɛl kɛnɛ yiëën ɣɔ̱ɔ̱k cieŋ ni kɛɛl. 
25
Kɛ kui̱ kä ɣöö bä mun moc kɛ ria̱ŋ mi di̱i̱t, kä bä yiey diaal tin cuc moc kɛ lɔ̱a̱ŋ.”
26
Kä inɔ ɣän bä keer kä bä guic, kä bi niendä cua̱ mi gɔaa kä ɣä.
27
Kä cu Kuoth Nhial ɛ lar wëë i̱, “Nɛ̈nɛ jɛ ci ni̱n thia̱k tin bä thok duëël I-thɛ-rɛl kɛnɛ thok duëël Juda pith thi̱n kɛ kuay nath kɛnɛ ley. 
28
Kä bi mɛmɛ tuɔɔk ɛ puc ce̱tnikɛ mëë la guiɛcä kɛ, kɛ ɣöö bäkɛ däk, kä bäkɛ töl piny, kä bäkɛ yäk, kä nöŋä kɛ jiäk. Ce̱tnikɛ nɔ bä, ɣän bä kɛ rialikä kä bäkɛ yop. 
29
Kä kɛ kɛn ni̱ni tɔ̱tɔ̱ /cikɛ bi lɛ wee i̱,
‘Mëë ci gua̱ni nath duer la̱t,
bɛ mäni gaatkiɛn bikɛ li̱w
kɛ jɛn duer ɛmɔ bä.’
30
Duundɛ ɣöö bi ramɔ li̱w nikɛ duerɛ pa̱ny. Ramɔ bi duer la̱t ɔ bɛ li̱w nikɛ duer in cɛ la̱t ɛ jɛn.”
Mat ruac in thia̱k
31
Kä cu Kuoth Nhial mɛmɛ lar wëë i̱, “Nɛ̈nɛ jɛ ci ni̱n thia̱k tin bä mat ruac in thia̱k la̱t thi̱n kɛ thok duëël I-thɛ-rɛl kɛnɛ thok duëël Juda, 
32
kä /cɛ bi ce̱tkɛ mat ruac ëë cä la̱t kɛ gua̱nikiɛn mëë nööŋä kɛ raar muun I-jëp ɛ cua̱ kɛ käp ni tetdä, kä cu kɛ mat ruacdä ŋar ŋar ɛ cäŋ ɛ mëë ɛ ɣän gua̱ndiɛn bä. 
33
Duundɛ ɣöö ɛn ruac ɛ bä lat kɛ thok duëël I-thɛ-rɛl kɛ kɔr ni̱ni ti̱ti̱ mɔ ɣän bä ŋutkä la̱th rɛydiɛn kä bä kɛ gɔ̱a̱r ni rɛy lo̱cnikiɛn, kä bi ɣän a Kuothdiɛn kä bi kɛn a nɛɛkä. 
34
Kä /ci raan gua̱n thieekädɛ kɛnɛ däman bilɛ ŋi̱eec a wëë i̱, ‘Ŋäcni Kuoth Nhial’, kɛ kui̱ kä ɣöö kɛn diaal ba ɣä ŋa̱c ɛ kɛn nikä gaat ti tɔatni amäni dɔŋkiɛn. Kɛ kui̱c kä ɣöö ɣän bä dueerkiɛn päl, ɛ puc /cä kɛ bi nyɔk kɛ ti̱em.” Ruac ni ɣän Kuoth Nhial.
35
Kä cu Kuoth Nhial min jak cäŋ
kä lɛp kɛ cäŋdäär,
kä ci pay kɛnɛ kuɛl rialikä
kɛ ɣöö bikɛ lɛ̈p kɛ wäär,
min wääl pi̱ bäpdiit ɛ ba muaŋ,
min cɔal kɛ ciötdɛ i̱
Kuoth Nhial in la Ruey Ɣɔaa
nɛmɛ lar i̱.
36
“Mi wä ciaŋ ŋɔaani tin cä
rialikä thil nhiamdä,
ɛ jɛn bä bi kuay gan I-thɛ-rɛl
ku thil
kä ɣöö bi kɛn a do̱r nhiamdä
amäni cäŋ kɛl.”
37
“Kä mi /ca pua̱a̱r bi luäŋ
kɛ thëm,
kä ca pek piɛny muɔ̱ɔ̱n
bi ŋa̱c ni kɛɛliw,
ɣän /cä kuay gan I-thɛ-rɛl
bi päl ɛ tɛk,
ɛni mi ca kɛn diaal ti̱ti̱ la̱t
ɛ jɛn bäkɛ pälɔ,”
ruac ni ɣän Kuoth Nhial.
Nyɔak ta̱th Jɛ-ru-tha-lɛm
38
“Kä nɛ̈nɛ jɛ ni̱n a bëëni tin ba nyɔk ni wec kɛ täth Kuoth Nhial. Bɛ tok ni kä cuut Ɣä-nan-el bi wä mäni thok kal in te gɔŋtɔtdä rɛ̈ɛ̈k. 
39
Kä bi keŋ thëm wä ni pääm Ga-reb, kä bɛ rɔ wä gɔ̱ŋ ni kä Go-at. 
40
Kɛ ta̱p kunyä nath ni kɛɛliw amäni ka̱a̱k diaal kɛnɛ tɔ̱ɔ̱r Kid-ron a räth ni thok gɔŋtɔtdä jiöŋkööri min te kui̱ känyä ca̱ŋ, jɛn gua̱a̱th ɛmɔ ni kɛɛliw bɛ la mi rɛl gɔɔydɛ rɔ kɛ kui̱ Kuɔth Nhial. Kä /thilɛ mi bi jɛ lɛ woc ɛn gua̱a̱th ɛmɔ amäni cäŋ kɛl,” ruac ni ɣän Kuoth Nhial.
